退老堂
作者：李處權
朝代：宋

paragraphs: 我公自言老，能事如少年。
我公自言退，人材望陶甄。
公功在本朝，本朝方賴焉。
公德在斯民，斯民寧舍旃。
中年倦政機，去若浮雲旋。
名山占形勝，築堂蒼翠巔。
窪樽爲壺觴，虛籟爲管絃。
招攜足賓客，嘯傲窮雲烟。
胸中萬卷書，三峽傾詞源。
興來不停綴，摛華筆如椽。
登臨出妙語，珠璣落清圓。
不數劉白輩，一斗真百篇。
裴傅堂綠野，贊皇墅平泉。
東山謝安妓，五湖范蠡船。
四子之於公，器業微差肩。
公之於四子，趣尚并其全。
公術可活國，公力可迴天。
蒼生望公起，天子忘公艱。
佇瞻丹鳳詔，衮衣來陛前。
三入知眷殊，一夔見任專。
發揮中興業，開闢造化權。
拯焚而救溺，持危而扶顛。
雍容復密勿，造膝陳一言。
長驅卷沙漠，擣穴空腥羶。
談笑九州復，懽呼兩宫還。
四海各安堵，六軍同晏眠。
躋民入仁壽，致主登光宣。
圗像冠雲臺，勒功照燕然。
功成了不居，高謝區中緣。
拂衣赤松游，辟穀求神仙。
去去蓬萊路，雲螭不受鞭。